Mynen fruntlyken groth vnd steden goytwyllygen denst. Ersamen vnd forsychtygen wyssen heren, als jw ersamenheyt wol forstan hefft der monthe haluen vnsser aldergenedygester her hyr tho Abo gelecht heft, dessen lande vnd dem ryke van Sweden tho besten, so hefth yt syck begeuen van dagh, dat daer ij gesellen vp der monthe gewest synt, eyner myt namen Hans Slessyger, eyn monter gesel, der ander Phylypus van Foyssych, eyn stempel ofte ysser greffwer; synt beyde van daghe van hyr geweken sonder myns genedygen heren ofte mynen weten vnd wyllen, dat mynen genedygh heren groten schade kan geuen vnd dem monthemester in grothen last kan bryngen, want he nw tho geynen dyngen komen kan. Daervmb bydde yk jw, ersamen wyssen heren vnd goden frunde, vnd boger van wegen myns genedygen heren, jw ersamenheyt de beyden forbenomeden daer wolden an holden gefencklyken vnd hyr her tho schaffen; dat wyl yk alle tyth van wegen myns genedygh heren thegen jw ersamenheyt vnd de jwen forschulden waer mij kan tho gesacht worden, vnd wyl hyr alle vnkost vth rychten, wess daer vpgaen kan, dat ken Got, dem yk jwer ersamenheyt boffel myt lyff vnd sele. Geschreuen jn Abo dess maendagh for des hylgen lycham dagh anno xv(c) xxiiij, vnd[er] myn syegneth. Larentz Magnusson, faeget vp Abo. Adress: Dem ersamen vnd forsychtygen wyssen heren borgemester vnd raeth der stath Rewel fruntlyken geschreuen.